(এক) ৯ আগস্ট ২০১৭। বাংলাদেশ প্রতিদিন। ‘হিসাব-নিকাশে দুই জোট : জাতীয় পার্টিসহ ১৪ দলকে নিয়েই নির্বাচনে যাবে আওয়ামী লীগ; জোট রেখেই অন্যদের সঙ্গে সমঝোতা চায় বিএনপি’। আমার মন্তব্য : দু’টি জোটের বাইরে অন্য যেসব গুরুত্বপূর্ণ রাজনৈতিক দল আছে, তাদের সাথে যোগাযোগ বা তাদের সাথে নিয়ে আন্দোলন করার জন্য যোগাযোগ বেশ আগে থেকেই ছিল। ৯ আগস্ট ২০১৭ এই সংবাদকে বিস্তারিতভাবে ব্যাখ্যা করা হয়েছে। এই সংবাদে, সংশ্লিষ্ট সাংবাদিক এক জায়গায় লিখেছেন, ‘নির্বাচনকালীন সহায়ক সরকার দাবির প্রতি সংহতি প্রকাশের পাশাপাশি আসন ভাগাভাগির রাজনীতি করতেও আগ্রহী দলটি।’ উল্লেখ্য, তখন ম্যাডাম খালেদা জিয়া জেলের বাইরে ছিলেন। (দুই) ২৬ আগস্ট ২০১৭। বাংলাদেশ প্রতিদিন। ‘নির্বাচনী প্ল্যানে জাপা জামায়াত : এরশাদের নেতৃত্বে দ্বিমুখী প্রস্তুতি; জামায়াতের প্রস্তুতি নীরবে গোপনে’। আমার মন্তব্য : যেহেতু দলটির নিবন্ধন নেই, সেহেতু দলটি একাধিক বিকল্প সামনে রেখে প্রস্তুতি নিচ্ছে বলে সংবাদে উল্লেখ করা হয়।